Higgo betree Europese wenkamp | Netwerk24
Higgo betree Europese wenkamp
Deur Marizanne Kok 20 September 2020 22:00
'n Breë glimlag oor 'n gróót hoogtepunt. Die Stellenbosser Garrick Higgo pronk trots met sy trofee ná hy die Portugese Ope Sondag gewen het.Foto: Getty Images
Die 21-jarige Stellenbosser het Sondag gewys die lofgesange wat sedert sy amateurdae oor hom gesing is, was nog altyd in die kol, toe hy die Portugese Ope in Obidos met een hou gewen het.
Die Suid-Afrikaanse jongeling het Sondag 'n foutlose ronde van 65 (sewe houe minder as baansyfer) gespeel om op 269 (-19) 'n hou voor die Spanjaard Pep Angles (66) te eindig. Nog 'n Suid-Afrikaner, George Coetzee, wat verlede week sy heel eerste Europese titel buite Afrika gewen het, was derde op 273 ná 'n ronde van 66.
Higgo het die laaste ronde 'n hou agter die Portugees Vitor Lopes begin, maar sy agterstand in 'n oogwink uitgevee met vyf voëltjies oor die eerste agt putjies.
Hy het gestorm tot 'n voorsprong van drie houe met drie putjies oor, maar Angles het voëltjies by al drie sy laaste putjies aangeteken om al harder in Higgo se nek te blaas.
Die Stellenbosse melkbaard moes uiteindelik met 'n voëltjie van sy eie by die agttiende seker maak hy vermy 'n uitspeelstryd.
Die sege volg ná 'n uitmuntende naweek waarop Higgo geen brouhoue op sy telkaart ingevul het nie. Om die waarheid te sê het hy die hele week lank net drie brouhoue aangeteken, met die laaste daarvan Vrydag by sy tiende putjie.
Die sege in Portugal is een wat sy lewe nou dramaties gaan verander, aangesien dit hom van volle spelersregte op die Europese reeks verseker.
"Dit voel fantasties," het Higgo ná sy sege volgens die Europese reeks se webblad gesê. "Ek het gedink ek gaan 'n makliker tyd oor die laaste drie putjies hê, maar (Pep) het my lewe bietjie moeilik gemaak. Daardie voëltjie by die laaste putjie was uiteindelik baie, baie lekker.
"Ek kon beter gevaar het, maar gholf is altyd so," het hy bygevoeg. "Ek dink nie ek het enige brouhoue oor die laaste twee dae gemaak nie, so ek was net regtig, regtig skerp. My kortspel was goed en ek het drie keer van langs die setperk ingekap. Elke keer wat ek uit posisie was, het ek herstel."
Higgo het verlede jaar eers 'n beroepspeler geword, maar in net sy vyfde toernooi in die geldgeledere op die Sonskynreeks gewen. In Februarie het hy dié reeks se Toer-kampioenskap gewen om die titel van Nuweling van die Jaar te verseël.